Comisarul-șef Tiberiu Ivancea a fost amendat de un agent zelos, după ce și-a lăsat mașina în poarta instituției!

Comandantul Inspectoratului de Poliție al județului Sibiu s-a trezit în postura ingrată de a aproba o sancțiune contravențională pe numele său. Aproape ca în bancul cu polițistul care a traversat neregulamentar și apoi s-a amendat singur.

Mai-marele Poliției sibiene, comisarul-șef Tiberiu Ivancea, a primit în mapă un document pe care trebuia să-l semneze pentru a fi amendat cu 2.900 de lei. Cum instinctul de conservare nu-l putea lăsa să-și facă una ca asta, Ivancea a preferat să aplice politica struțului și să nu dea nici un răspuns solicitării.

„Vinovat“: Răduinea

Inspectorul șef Tiberiu Ivancea a fost sancționat contravențional pentru comiterea a două contravenții, potrivit unor surse bine informate. El a parcat neregulamentar, obturând parțial intrarea în curtea interioară a Poliției pe care o conduce. Același ofițer a fost amendat și pentru că a refuzat să-i comunice agentului constatator datele sale de identitate. Este o procedură standard care se aplică atunci când nu se poate identifica persoana care a condus un autoturism parcat ilegal. Pe 4 septembrie, agentul Marian Răduinea, de la Biroul Poliției Rutiere Sibiu, a constatat că autoturismul Mini Cooper al comandantului este parcat neregulamentar în fața sediului IPJ Sibiu de pe strada Revoluției. În 6 septembrie, polițistul a solicitat printr-o adresă la domiciliul proprietarului mașinii datele conducătorului auto, fără nici un rezultat. Pe data de 14 septembrie, aceeași solicitare a agentului Răduinea a fost depusă în mapa de corespondență a inspectorului șef, dar documentul a rămas fără nici o rezoluție. Prin urmare, Răduinea și-a sancționat contravențional propriul șef cu 20 de puncte de penalizare, adică 2.900 de lei, nu înainte de a înștiința și conducerea Ministerului de Interne.

Replica întârzie

Mesagerul de Sibiu a cerut șefului IPJ Sibiu, prin biroul de presă, să confirme sau să infirme primirea amenzii și să-și exprime punctul de vedere. Sursele noastre spun că Ivancea a fost chemat la minister chiar ieri. Totuși, purtătoarea de cuvânt Elena Welter a promis să ne transmită răspunsul în cel mai scurt timp. Vom reveni în ediția tipărită sau pe www.mesageruldesibiu.ro imediat ce intrăm în posesia declarației solicitate.

Nu trebuie trecut cu vederea faptul că agentul Marian Răduinea, cel care l-a amendat pe Tiberiu Ivancea, a intrat de mai multe ori în conflict cu șeful IPJ Sibiu. Răduinea a sancționat mai multe persoane cunoscute, fapt care a atras nemulțumirea șefilor săi, dar a avut și procese cu Ivancea pentru probleme administrative și de disciplină.

Ovidiu SCUTELNICU